b'\n_START_ARTICLE_\nSaburo Sakai\n_START_SECTION_\n\xc5\xbdivljenjepis\n_START_PARAGRAPH_\nSaburo Sakai se je rodil v kme\xc4\x8dki dru\xc5\xbeini s samurajsko tradicijo. Rodil se je kot tretji od \xc5\xa1tirih sinov. Imel pa je \xc5\xa1e tri sestre. O\xc4\x8deta je izgubil pri enajstih letih, zato je kmalu za\xc4\x8del razmi\xc5\xa1ljati o voja\xc5\xa1ki karieri. 31. maja 1933 je s \xc5\xa1estnajstimi leti vstopil v Japonsko cesarsko mornarico. Po za\xc4\x8detnem usposabljanju je bil razporejen kot topni\xc4\x8dar na bojno ladjo Kirishima. Tam je ostal do leta 1936, ko se je prijavil v \xc5\xa1olo za vojne pilote, kamor je bil tudi sprejet. Usposabljanje za pilota je kon\xc4\x8dal leta 1937. Ob izbruhu sovra\xc5\xbenosti je bil leta 1938 poslan na Kitajsko, kjer je potekala druga kitajsko-japonska vojna. V bojih je bil v svojem letalu Mitsubishi A5M Claude ranjen. Po okrevanju se je vrnil v voja\xc5\xa1ko slu\xc5\xbebo z novim letalom Mitsubishi A6M Zero, s katerim je dosegel vse svoje nadaljnje uspehe.\n_START_SECTION_\nDruga svetovna vojna\n_START_PARAGRAPH_\nPo napadu na Pearl Harbour je Sakai sodeloval v bojih nad Filipini, kjer je 8. decembra 1941 sestrelil svoje prvo letalo ZDA, ameri\xc5\xa1kega lovca Curtiss P-40 Warhawk. Dva dni kasneje je sestrelil prvi ameri\xc5\xa1ki bombnik, Boeing B-17 Flying Fortress, ki je bil hkrati prvo tovrstno letalo, sestreljeno v drugi svetovni vojni._NEWLINE_Na za\xc4\x8detku 1942 je bil preme\xc5\xa1\xc4\x8den na Borneo, kjer je sodeloval v bojih proti ameri\xc4\x8danom in dosegel 13 zra\xc4\x8dnih zmag, nato pa resno zbolel, kar ga je prisililo, da je od\xc5\xa1el nazaj na Japonsko, kjer je po\xc4\x8dasi okreval. Na boji\xc5\xa1\xc4\x8de se je vrnil po treh mesecih in bil poslan v Lae na Novo Gvinejo, kjer je bil razporejen v enoto, ki ji je poveljeval slavni Junichi Sasai. Tu je v naslednjih \xc5\xa1tirih mesecih dosegel ve\xc4\x8dino svojih zra\xc4\x8dnih zmag v bojih z ameri\xc5\xa1kimi in avstralskimi letali. Tam je ostal do 3. avgusta, ko je bil ponovno preme\xc5\xa1\xc4\x8den, tokrat v Rabaul. Njegova skupina je bila tja poslana, da bi pomagala v bojih nad Guadalcanalom, ki je bil takrat tar\xc4\x8da najhuj\xc5\xa1ih spopadov._NEWLINE_8. avgusta je Sakai naletel na skupino letal, za katero je mislil, da so lovci Grumman F4F Wildcat. Po uveljavljeni napadalni taktiki, je napadel zadnje letalo v formaciji, od zadaj, s spodnje strani. Letala pa so bila v resnici strmoglavci Douglas SBD Dauntless, ki so imela na spodnjem zadnjem delu letala name\xc5\xa1\xc4\x8deno kupolo s strelcem. Ta je vrnil ogenj in zadel Sakaijevega Zera in ga resno po\xc5\xa1kodoval. Pri tem je dobil Sakai nekaj telesnih ran in eno rano na glavi. Kljub resnim po\xc5\xa1kodbam in izgubi levega o\xc4\x8desa se mu je uspelo vrniti v bazo in je bil od tam poslan domov na Japonsko, kjer je prestal zahtevno operacijo brez uporabe anestetikov . V bolni\xc5\xa1nici je ostal pet mesecev, nato pa postal in\xc5\xa1truktor lovskih pilotov._NEWLINE_Leta 1944, ko je bilo \xc5\xbee jasno, da bo Japonska izgubila vojno, je bil aprila ponovno vpoklican, tokrat v nekdaj elitni Yokosuka Kokutai, ki je imelo bazo na Iwo Jimi. 5. julija se je javil za poveljnika napada pilotov kamikaz na ameri\xc5\xa1ko ladjevje, vendar njegovi enoti ni uspelo najti sovra\xc5\xbenika. Kljub ukazu, da se piloti ne smejo vrniti, je Sakai popeljal svoje pilote nazaj na letali\xc5\xa1\xc4\x8de in jim ni dovolil strmoglavljenja v morje._NEWLINE_Istega leta je napredoval prvi\xc4\x8d po 11 letih slu\xc5\xbebovanja in postal poro\xc4\x8dnik, kar je eden od izjemno redkih primerov napredovanja pod\xc4\x8dastnika v oficirja v izredno rigoroznem sistemu kast v japonski vojski, kjer vojaki ni\xc5\xbejega stanu niso imeli nikakr\xc5\xa1nih mo\xc5\xbenosti napredovanja - Sakaijev primer je resni\xc4\x8dno velika izjema. S tem \xc4\x8dinom je do\xc4\x8dakal tudi konec vojne.\n_START_SECTION_\nPovojna leta\n_START_PARAGRAPH_\nPo vojni je Sakai odprl svojo tiskarno in postal gore\xc4\x8d budist. Napisal je knjigo vojnih spominov, z naslovom Samurai!, ki opisuje njegovo \xc5\xbeivljenje. Postal je oster kritik vojne in se je do smrti, ki ga je doletela leta 2000 ob obisku ameri\xc5\xa1ke voja\xc5\xa1ke baze Naval Air Facility Atsugi na Hon\xc5\xa1uju, zavzemal za mir.'